google/wiki40b huggingface dataset:
קטלין קארפ

ביוגרפיה

הוא החל לשחק כדורגל בהדרכת אביו, מאמן כדורגל ואיש התאחדות הכדורגל המולדובית, איליה קארפ. הוא עשה את צעדיו הראשונים בבית הספר לילדים זימברו בבירה. בגיל 16 הוא שיחק במדי ראפיד גידיץ', קבוצת הליגה הראשונה. ברגע זה כבר התעניינו בו "ויאריאל" הספרדית, "גנואה" האיטלקית ומועדון הפאר האוקראיני "שחטאר" מהעיר דונצק. באפריל 2011 הוא חתם בשחטאר-3 והשתתף בטורניר בסרדיניה, בו זכה המועדון במקום הראשון, כשגבר על מועדון המילואים של ברצלונה בגמר. שם הוא הוכר לא רק כשחקן הטוב ביותר, אך גם כבש חמישה שערים וזכה בתואר מלך השערים הטוב ביותר בטורניר. לאחר מכן עבר להרכב הדומה הבוגרת והשתתף במחנה אימונים באוסטריה בהדרכת מירצ'ה לוצ'סקו .

דינמו קייב

בגיל 18 הוא חתם במועדון דינמו קייב וחתם על חוזה לשלוש שנים כעבור כמה חודשים. בעונת 2011/2012 הופיע רק בחמישה  משחקים בקבוצת הנוער, אך מהשנה הבאה הוא הפך לשחקן מן המניין בהרכב הבוגרים ושיחק ב-28 משחקי הליגה האוקראינית. בנוסף, קארפ שיחק שלושה משחקים בקבוצת הנוער (U-19), בהם כבש שני שערים ועזר לה לזכות באליפות הנוער באוקראינה . 
בקיץ 2013 הדריך מאמן הנוער אלכסנדר חצקביץ' את קבוצת המילואים של דינמו, ששיחקה בליגה הראשונה. הוא לקח איתו מספר שחקנים, כולל את קארפ. בתחרויות מקצועיות ערך את הופעת הבכורה שלו ב-14 ביולי 2013 במשחק חוץ מול צ'רניהיב דסנה, שהסתיים בתיקו 0-0 וקארפ שיחק 90 דקות.

רומניה

בספטמבר 2014, בגיל 20, עבר קארפ לקבוצת CFR בה חתם על חוזה לשלוש שנים. ב-30 באוקטובר הוא הופיע רשמית במועדון במשחק הגביע הרומני נגד רפיד בוקרשט. קארפ נכנס לרחבה ב-15 הדקות האחרונות של המשחק כשהתוצאה 1-0 לטובת ראפיד. בזמן שנותר,  CFR כבשה פעמיים, כשהשער השני נכבש בדקה ה -87 בסיוע קארפ.  עבור CFR קארפ שיחק ב-17 משחקי אליפות ושלושה משחקי גביע. 
ב-20 ביולי 2015 חתם על חוזה לארבע שנים עם סטיאווה  והפך לכדורגלן הראשון ממולדובה בתולדות המועדון. את הופעת הבכורה שלו עשה בקבוצה ב-25 ביולי, ובמשחק הבא שנפגש עם ה- CFR, המשחק הסתיים בתיקו 1:1. קרפ שיחק 56 דקות מול קבוצתו לשעבר לפני שהוחלף על ידי ז'אן-אלסנה. לאחר ששיחק בסך הכל תשעה משחקי ליגה בעונת 2015/16, קארפ נמכר לויטורול קונסטנצה.

רוסיה

ב-27 בינואר 2017 חתם במועדון מליגת העל הרוסית "אופה". ב-3 בספטמבר 2019 האריך קארפ את החוזה עם אופה עד יוני 2022.

הנבחרת הלאומית

בנוסף לדרכון המולדובי, יש לו גם רומני, אך שיחק רק עבור מולדובה, החל במשחקים שנערכו כחלק מהנבחרת עד גיל 16.  
בתחילת 2013 שיחק קארפ בנבחרת הנוער המולדבית בגביע חבר העמים, בו סיימה הנבחרת במקום החמישי כשקארפ הופיע ב-5 משחקים. 
באוגוסט 2013 המאמן הראשי של הנבחרת הלאומית של מולדובה, יון קראס, כלל את קארפ ברשימת השחקנים למשחק ידידות מול אנדורה, שהתקיים ב-14 באוגוסט בקישינאו. קארפ ערך את הופעת הבכורה שלו בנבחרת עד לדקה ה-76 כשנוח לך על ידי יוג'ין סידורנקו.  
הוא הבקיע את שערו הראשון בנבחרת ב-14 בפברואר 2015 במשחק ידידות מול רומניה, כשכבש בדקה התשיעית. עם זאת, מולדובה לא הצליחה לשמור על הניצחון והפסידה בתוצאה 1:2.  בסתיו 2019 סירב להצטרף לרשימת הסגל בנבחרת הלאומית, לאחר שביקר את ההנהלה על כך שבקושי ניתנות לו דקות משחק.
קומיטטוס

הקומיטטוס היה אחד מהמוסדות של השבטים הגרמאניים העתיקים שישבו בצפון אירופה עד לנפילת האימפריה הרומית. פירוש המושג הוא "בני-לוויה".
המנהיג של קבוצת הלוויה סיפק את כל צורכיהם של בני לווייתו, כמו לבוש, מזון וכלי מלחמה, ובעת ניצחון העניק להם חלק מהשלל. בתמורה בני הלוויה הבטיחו למנהיגם ציות, נאמנות ושירות צבאי. כיוון שהמלחמות היו פרטיות, כלומר א-שבטיות, מוסד זה פורר את המערכת השבטית הגרמאנית במאות ה-1 וה-2 לפסה"נ.
הקבוצות הורכבו מלוחמים חופשיים שהתאגדו סביב מנהיג צבאי בעל הצלחות בקרב, והתחייבו לבוא לעזרתו בעת מלחמה ולהיות הצבא שלו. הקשר בין חברי מוסד זה לא היה תמיד משפחתי ולעיתים השתייכו לשבטים שונים. הקשר בין הפרטים במוסד זה חוזק בשבועה, שהנציחה את הזכויות והחובות ההדדיות והעניקה להן את ההכשר של כוחות עליונים.
בני הלוויה הצטרפו למנהיג מסוים כדי לנצח בקרב ולקבל תהילת עולם, ולכן בחרו במנהיג שהאמינו שיספק להם זאת כיוון שכבר היו לו ניצחונות בקרבות קודמים. לבני הלוויה היה כדאי להצטרף אליו גם משום שהוא סיפק להם את כל צורכיהם, ואף העניק להם שלל ממלחמות. למנהיג היה כדאי שיתקבצו סביבו בני לוויה, כי הם היוו את צבאו.
המסירות של בני הלוויה למנהיג הייתה גבוהה מאד והם היו מוכנים להקריב עצמם על מנת להגן על האדון. בן לוויה שנשאר בחיים אחרי מות אדונו בקרב נחשב כבזוי.
הקומיטטס, כמו הבוצ'לריוס והאנטרוסטיונס, היו שלד לשיטה הפיאודלית שהתפתחה מאוחר יותר באירופה של ימי הביניים.
הקריה הלאומית לארכאולוגיה של ארץ ישראל

היסטוריה

טקס הנחת אבן הפינה נערך ב-15 באוקטובר 2006, אך מאחר שהמדינה הקצתה לפרויקט רק 60 מיליון שקלים, שאר תקציב ההקמה היה תלוי בתרומות ובניית המבנה התעכבה. 
בנובמבר 2007 אשרה הוועדה מחוזית לתכנון ולבנייה את תוכנית המבנה. התכנון המפורט הסתיים בשנת 2010. בראשית שנת 2011 הסתיימה החציבה בשטח. בינואר 2012 פרסמה רשות העתיקות מכרז לבניית המתחם שישתרע על שטח של 35,000 מ"ר. עלות הפרויקט על פי התכנון הראשוני הייתה 300 מיליון שקל. לאחר שלבניין נוספו שימושים נוספים ביניהם: משרדי המטה של רשות העתיקות, מחסני העתיקות לאכלוס כשני מיליון פריטים, מעבדות, ספרייה וחללי תצוגה לציבור, עלה תקציב ההקמה ל-400  מיליון שקל.
באוקטובר 2016 נערך טקס חנוכת המבנה, אולם בפועל בנייתו לא הושלמה עקב חוסר במשאבים ורק האגף המזרחי אוכלס. הבנייה נמשכה במקביל עם גיוס תרומות נוספות.

המרכז הלאומי למטבעות ע"ש שאול א. פוקס

המרכז הלאומי למטבעות ע"ש שאול א. פוקס הוא מרכז המחקר הישראלי הראשון לנומיסמטיקה. מרכז המחקר כולל למעלה מ-120,000 מטבעות מתקופות שונות החל מלפני כ-2,300 שנה ועד המאה ה-17. רוב המטבעות הם ממצאים בודדים מחפירות ארכאולוגיות גדולות וקטנות. בנוסף האוסף כולל למעלה מ-150 מטבעות זהב, כסף וברונזה, המתחילים בתקופה הפרסית לתקופה העות'מאנית. חשיבותו יוצאת הדופן של האוסף נובעת מכך שמקורם של כמעט כל המטבעות נקבע. לכן, היא מייצגת את אחד ממאגרי המידע המדעי הגדולים ביותר מסוגו בעולם. רוב הרכישות נעשו בין 1925 ועד 1948.
לומבנבן

פעילות וולקנית

לומבנבן הוא אחד מהרי געש המסוכנים והפעילים בעולם. ההתפרצות האחרונה נרשמה ב-2017. ישנם שלושה אגמי לוע ‎של מים מתוקים על הר געש, ליד הפסגה. המכתש הפנימי לבדו מכיל 50 מיליון מטרים מעוקבים של מים.
ב-28 בספטמבר 2017 הוכרז פינוי של כ-11,000 איש (כל יושבי האי) על ידי ממשלת ונואטו בשל התפרצות הר הגעש.
ראפטורס 905

היסטוריה

בראין קולנגלו, הנשיא והג'נרל מנג'ר של קבוצת טורונטו ראפטורס הכריז כבר בשנת 2008 על רצונו להקים קבוצת שתשחק בליגת הפיתוח של ה-NBA. העובדה שהקבוצה ממוקמת בקנדה יצרה בעיות הקשורות למיסים והראפטורס בחנו אפשרות להקים את הקבוצה החדשה בעיר רוצ'סטר שבניו יורק הנמצאת סמוך לגבול. באפריל 2015 הכריז מאסי אוג'ירי, שהחליף את קולנגלו בתפקיד, על כוונת הקבוצה להקים קבוצה שתצטרף לליגה כבר בעונת 2015/16. בשלב זה טרם הוחלט היכן תשחק הקבוצה. בסוף חודש יוני אותה שנה הכריזה הקבוצה סופית על הצטרפותה לליגה בעונה הקרובה. כמו כן הוכרז כי הקבוצה תקרא "ראפטורס 905" ובסיסה יהיה בעיר מיסיסוגה.
ב-7 ביולי 2015 הכריזה הקבוצה על מינויו של ג'ס מרמיוס, שהיה עוזר מאמן בטורונטו ראפטורס, כמאמן הראשי של הקבוצה החדשה.
משחק הבכורה של הקבוצה בליגה התקיים ב-14 בנובמבר והסתיים בהפסד 83-80 לפורט ויין מאד אנטס מסל ניצחון שנקלע עם השריקה לסיום. 8 ימים לאחר מכן השיגה הקבוצה את ניצחונה הראשון, כשגברה 87-96 על מיין רד קלאוס. ב-20 בדצמבר הוצב בקבוצה אנתוני בנט, שנבחר במקום הראשון בדראפט של שנת 2014 והפך לבחירה הגבוהה ביותר בדראפט שנשלח לליגת הפיתוח.
בספטמבר 2016 מונה ג'רי סטקהאוס למאמן הקבוצה. את העונה סיימה הקבוצה במאזן 11-39, המאזן השני בטיבו בתולדות הליגה. בפלייאוף ניצחה הקבוצה את קאנטון צ'ארג' בסיבוב הראשון ואת מיין רד קלאוס בחצי הגמר. בסדרת הגמר ניצחה את ריו גראנדה ואלי וייפרס בשלושה משחקים וזכתה בתואר האליפות הראשון.
סן ויסנטה

גאוגרפיה

סן ויסנטה נמצאת במרחק של כ-141 קילומטרים מפוסאדאס, בירת הפרובינציה, ובמרחק של כ-916 קילומטרים מבואנוס איירס, בירת ארגנטינה.

תנועה ותחבורה

העיירה ממוקמת ליד הכבישים 13‏, 14 ו-212.

חינוך

בסן ויסנטה ישנם 26 בתי ספר ו-3 מוסדות להשכלה גבוהה.
בשנת 2002 הוקם בעיר מוזיאון במלאת 28 שנים למותו של חואן פרון. הוא מציג את תשע שנות שלטונו של פרון כתור הזהב של ארגנטינה המודרנית.
חקר ימים ואגמים לישראל

היסטוריה


המכון לחקר ימים ואגמים הוקם על פי המלצה של ועדה בראשות משה שילה שהמליצה לרכז את כל המחקר הימי תחת מכון ממשלתי אחד. את החברה הקים באוגוסט 1966 האלוף (במילואים) יוחאי בן נון, ועל שמו נקרא מבנה המכון הלאומי לאוקיינוגרפיה בחוף שקמונה, חיפה. בפברואר 1967 נפתחה תחנת מחקר באילת. בשנת 1969 הוחלט להקים את מבנה המכון בחוף שקמונה, במימון משותף של הנדבן שמואל לוננפלד וממשלת ישראל. המבנה נחנך בשנת 1976.
מנכ"לה הראשון של חיא"ל לאחר עידן יוחאי בן נון, היה ד"ר יובל כהן שכיהן בתפקידו עד שנת 2005. נכון לשנת 2013 מנוהלת החברה על ידי פרופ' ברק חירות.

יכולות מקצועיות ואמצעים

למכוני המחקר של חיא"ל יכולות מקצועיות ואמצעי מחקר הכוללים: ספינות מחקר בים התיכון ובכנרת, ציוד למיפוי ימי ולאיסוף נתונים בים ובכנרת, מעבדות אנליטיות, ומערכות ניסוי עם מי-ים זורמים. במכון הלאומי לאוקיינוגרפיה פועל מרכז המידע הימי הלאומי אשר מרכז, מתעד ומפיץ נתונים ומידע על הסביבה הימית של ישראל.

שירותים מקצועיים

חיא"ל מספקת שירותים מגוונים בתחומי התמחותה, ובכללם ביצוע סקרים ימיים ובדיקות מעבדה, מיפוי קרקעית הים, ניטור סביבתי והכנת תסקירי השפעה על הסביבה וייעוץ מקצועי.
מזרק

מזרק הוא מכשיר המשמש להזרקת חומר אל הגוף תוך עשיית נקב זעיר בעור, להוצאת חומר מאיבר בגוף, או לשטיפת חלל מסוים בגוף. המזרק בדרך כלל מורכב מבוכנה הנמצאת בתוך שפופרת המחוברת למחט חלולה או לצינורית דקה.
המילה מזרק מעלה בדרך כלל קונוטציה רפואית, אך המזרק משמש גם עבור שימושים אחרים.

מזרקי אינסולין (U-100)

מזרקי האינסולין ומתוכננים במיוחד להזרקה עצמית, מתאפיינים במחט קצרה ובעלי תכונות ידידותיות לשם הקלה על המזריק.

מזרקים בעלי מחט רב פעמית

פרק זה לוקה בחסר. אנא תרמו לוויקיפדיה והשלימו אותו.

שימושים מעבדתיים שאינם רפואיים

פרק זה לוקה בחסר. אנא תרמו לוויקיפדיה והשלימו אותו.
הרובע הלטיני

הרובע הלטיני (בצרפתית: Quartier latin) הוא אזור בפריז, ברבעים (arrondissements) החמישי והשישי, בגדה השמאלית (והדרומית) של נהר הסן. האזור נפרש משדרות סן ז'רמן ועד גני לוקסמבורג. במרכזו נמצאת אוניברסיטת הסורבון.
מקור השם בלטינית, שהייתה השפה שבה דיברו באוניברסיטאות ובבתי הספר בימי הביניים; כבר אז שימש האזור כמרכז להשכלה גבוהה. ברובע נמצאים גם היום מוסדות השכלה גבוהה שונים, כגון האקול נורמל סופרייר, אקול דה מין (École des Mines), קמפוס אוניברסיטת ז'וסייה (Jussieu university campus, אוניברסיטאות פריז 6 ו-7), האקול פוליטכניק (École Polytechnique), אקול נסיונל סופרייר דה בוזאר (בית הספר הגבוה לאמנות), הקולז' דה פראנס וספריית סנט-ז'נבייב (bibliothèque Sainte-Geneviève), וכמו כן כמה בתי ספר יוקרתיים (לואי לה-גרן, אנרי IV).
תופעת הג'דיי במפקד האוכלוסין

דת הג'דיי (באנגלית: Jediism) היא דת פרודית המבוססת על מסדר הג'דיי מסדרת "מלחמת הכוכבים". במפקדי אוכלוסין שנערכו בתחילת המאה ה-21 בארצות שונות (דוברות אנגלית בעיקר), הכריזו עשרות אלפי אנשים על חברותם בדת זו. מספרם עודנו קטן ביחס למאמיני דתות אחרות. דת הג'דיי אינה מוכרת באופן רשמי כדת.
תופעת דת הג'דיי החלה להתפתח בשנת 1997, בעקבות הקרנת הגרסה המחודשת של טרילוגיית סרטי "מלחמת הכוכבים". פריצתה לתודעת הציבור החלה ב-2001, לאחר שבמפקדי אוכלוסין במדינות דוברות אנגלית, דיווחו מספר ניכר של בני אדם כי דת הג'דיי היא דתם. ואולם, אף על פי שהסתבר על פי תוצאות המפקד ש"דת" זו היא הרביעית בתפוצתה בבריטניה (אחרי הנצרות, האסלאם וההינדואיזם ולפני הדת היהודית), היא לא זכתה לכל הכרה רשמית מצד הממסד.
נכון לשנת 2005, נמצאה עיקר תפוצתה הגאוגרפית של דת הג'דיי בבריטניה, באוסטרליה, בארצות הברית ובגרמניה.
בית הקברות של נציבי ישיבת פוניבז'

בית הקברות של נציבי ישיבת פוניבז' (בקיצור: בית הקברות פוניבז') הוא בית קברות יהודי לשומרי שבת, השוכן בדרום בני ברק, בסמוך לבית הקברות שומרי שבת הוותיק.
עם הקמתו תכנן הרב יוסף שלמה כהנמן, ראש ישיבת פוניבז' ומייסדה, להעלות לקבורה בו את עצמותיהם של הגאון מווילנה והחפץ חיים, אך הרעיון לא התממש.

היסטוריה

בית הקברות הוקם בשנות ה-60 של המאה ה-20 על ידי מייסד ישיבת פוניבז', הרב יוסף שלמה כהנמן. נקברו בו נדבנים שתרמו לאחזקת מוסדות פוניבז' וכונו "נציבים". בחלקו הדרום-מזרחי הוקצה מתחם מיוחד לרבני ישיבת פוניבז' ובראשם הרב כהנמן עצמו. הקבר הראשון שנכרה בבית הקברות הוא של הרבנית גוטל שך, רעייתו של ראש הישיבה הרב אליעזר מנחם מן שך, שהובאה למנוחות בי"ח בשבט תשכ"ט. קברו של הרב שך עצמו הוא היחיד מבין קברי רבני הישיבה הממוקם במתחם עצמאי. הקבר חריג גם במראהו ובגודלו והוא משמש מוקד עלייה לרגל במיוחד בערבי ראש חודש.
בין הקבורים בבית הקברות: ראשי ורבני ישיבת פוניבז' לדורותיהם ובכללם הרב יחזקאל לוינשטיין, הרב שמואל רוזובסקי, הרב מיכל יהודה ליפקוביץ, וכן הרב רפאל ברוך טולדנו, הרב משה שמואל שפירא, והרב גדליה נדל. במתחם בית הקברות מצוי האוהל ובו קבריהם של אדמו"רי חסידות אלכסנדר.
בין אישי הציבור הקבורים בבית הקברות, ראשי עיריית בני ברק בעבר משה בגנו ושמואל וינברג.
ג'וזפה פאנו

ביוגרפיה

פאנו נולד בספינטה, כפר קטן שכיום הוא חלק מהעיר קונאו שבצפון-מערב איטליה. למד בטורינו, ובשנת 1876 החל ללמוד באוניברסיטת טורינו. הוא סיים את לימודיו ב-1880, והחל לעבוד באוניברסיטה כעוזר הוראה לחשבון אינפיניטסימלי, וכעבור שנתיים מונה למורה בתחום זה. כעבור שנים אחדות יצא לאור ספרו העוסק בלוגיקה מתמטית, שבו הופיעו לראשונה הסימנים המקובלים לפעולות האיחוד והחיתוך.
בשנת 1886 החל ללמד במקביל באקדמיה הצבאית המלכותית. בשנת 1887 נישא לקרולה קרוסיו, בתו של הצייר לואיג'י קרוסיו. בשנת 1890 מונה לפרופסור מן המניין. באותה שנה פרסם את עקום פאנו, שהוא מסילה רציפה, הממלאת שטח דו-ממדי או בעל ממד גבוה יותר. פאנו הביא זאת כדוגמה נגדית לטענה שתמיד ניתן לחסום עקומה רציפה בשטח קטן. זו הייתה דוגמה למה שמאוחר יותר נודע כפרקטל. 
בשנת 1889 הציע את מערכת פאנו - מערכת מתמטית, המהווה מודל פורמלי של המספרים הטבעיים, ומהווה ניסוח אקסיומטי ראשון למספרים הטבעיים, שעד סוף המאה ה-19 נחשבו יסודיים במידה שאין למעלה ממנה. מערכת פאנו היא מערכת המספרים הבסיסית ביותר, וממנה אפשר לבנות את המספרים השלמים, את המספרים הרציונליים, ואת שאר מערכות המספרים. 
הוא ייסד את כתב העת Rivista di Matematica, שהגיליון הראשון שלו יצא לאור בינואר 1891. בשנת 1891 החל במיזם Formulario mathematico - כתיבת ספר שמכיל את משפטי המתמטיקה בשפה סימבולית שפיתח. המיזם הניב ארבעה כרכים, שיצאו לאור בשנים 1894–1908. בשנת 1897 נערך בציריך לראשונה הקונגרס הבינלאומי של המתמטיקאים, שבו פאנו היה משתתף עיקרי, ונשא הרצאה שעסקה בלוגיקה מתמטית. בשנת 1900 נערך בפריז לראשונה הקונגרס הבינלאומי לפילוסופיה, שבו פאנו היה חבר הוועדה המארגנת, והציג מאמר העוסק בטבען של הגדרות. נושא זה הפך לתחום עניין עיקרי של פאנו. בקונגרס פגש את ברטראנד ראסל והעניק לו עותק של ספרו Formulario mathematico. ראסל כל כך התלהב מגישתו של פאנו, שעזב את הקונגרס כדי להתמקד בלמידת ספרו של פאנו.
בשנת 1901 היה פאנו בשיא הקריירה המתמטית שלו. הוא פרסם מחקרים באנליזה מתמטית, יסודות המתמטיקה ולוגיקה, תרם רבות להוראת החשבון האינפיניטסימלי וכן תרם בתחומי משוואות דיפרנציאליות רגילות ואנליזה וקטורית. הוא היה שחקן מרכזי באקסיומטיזציה של המתמטיקה. בשלב זה הקדיש זמן רב למיזם Formulario mathematico ועקב כך הזניח את עבודת ההוראה ופוטר מהאקדמיה הצבאית המלכותית אך המשיך במשרתו באוניברסיטת טורינו. 
בשנת 1903 פרסם שפה מתוכננת בשם Latino sine flexione ("לטינית ללא הטיות") - שפה המבוססת על אוצר המילים של הלטינית, תוך פישוט כללי הדקדוק וסילוק כל היוצאים מן הכלל כדי להפוך את השפה לקלה ללימוד ולשימוש. 
בשנת 1908 יצאה לאור המהדורה החמישית והאחרונה של Formulario mathematico, ובו 4,200 נוסחאות ומשפטים, מרביתם עם הוכחות. ההערות והדוגמאות בספר זה נכתבו ב"לטינית ללא הטיות". הוא נבחר לראש Academia pro Interlingua, שעסקה בקידום שפה מתוכננת בינלאומית, והחליטה להתמקד בקידום השפה שיצר פאנו. 
לאחר מות אמו בשנת 1910 חילק פאנו את זמנו בין הוראה, כתיבת ספרי לימוד לבית הספר התיכון וקידום שפות מתוכננות. בשנים 1913–1918 עסק בשיטות נומריות לחישוב אינטגרלים מסוימים.
פאנו נפטר מהתקף לב ב-20 באפריל 1932.
חלל עבודה משותף

חלל עבודה משותף (המכונה באנגלית: Coworking Space) הוא סביבת עבודה שבה מתאספים פרטים וחברות שונות, בדרך כלל בתחילת דרכן או כשהן בשלבי התפתחות, לשם פעילות עסקית. חלל העבודה המשותף מאפשר שכירת מרחב עבודה שיתופי לעצמאיים, כתחליף לעבודה מהבית או שכירות משרד ומציע תנאי עבודה נוחים אף משותפים כמו מטבח, ולובי, ובנוסף משמש גם לאירועים עסקיים וחברתיים. אדם הבוחר לעבוד מתוך מתחם עבודה יכול להשקיע את עיקר זמנו בפיתוח העסק שלו ופחות באדמיניסטרציה. כל מה שקשור להוצאות המשרד, מדפסות, ריהוט, אינטרנט, ניקיון, חדרי ישיבות וכו' הוא מקבל כחלק מהשירות שמציעות החברה שמספקת את חלל העבודה המשותף. מטרה משנית של חלל העבודה המשותף היא יצירת קהילה עסקית- חברתית. 

קהל היעד של חללי העבודה המשותפים

לחללי העבודה המשותפים מגיעים בעיקר יזמים, פרילאנסרים, בעלי מקצועות חופשיים, הייטק, אנשי שיווק ופרסום דיגיטלי, חברות עסקיות, סטארט-אפים ועוד, עושים בחלל שימוש אופרטיבי יומיומי לשם תפעול צעדיהם הראשונים: החל בתשתיות של מקום עבודה, ציוד, מחשבים, חשמל ומים, ועד חדר ישיבות ומתחמים המיועדים לפגישות עבודה.
אותם גורמים משלמים שכירות משתנה למפעילי חללי העבודה, בין אם אלו ניתנים כשירות לקהילה על ידי גורמים ממשלתיים או עירוניים, ובין אם גורם עסקי.
בין הסיבות הנעוצות למספרם ההולך וגדל של חללי העבודה בעשור השני של המאה ה-21 ניתן למנות את התמורות של סביבת העבודה המודרנית – המעניקה את האפשרות לעבוד בכל זמן ובמספר מקומות בעולם. סיבה נוספת היא הצמיחה הגבוהה במספר היזמים, הפרילאנסרים והחברות השונות שבתהליכי הקמה – אשר מתחמי העבודה מהווים פתרון מצוין בעבורם. אוכלוסיות אלו יכולות לצאת מהבית ולהנות מסביבה עסקית מתקדמת ומאובזרת, בלי התחייבות לחוזה שכירות ארוך טווח.

חללי עבודה ונטוורקינג

שימוש במרחב עבודה שיתופי מאפשר למקצוענים מתחומים שונים לעבוד תחת אותה קורת גג ועל ידי כך להכיר זה את זה (נטוורקינג). מפגשים אלו יכולים להיות בסיס פורה ליזמות ורעיונות חדשים. גישה זו מקובלת מאוד ברחבי העולם וישנם חללי עבודה רבים אשר מארגנים מפגשי שיתוף פעולה וזאת כדי לקדם את הקהילה המתפתחת תחת החלל העבודה השיתופי.

שיטות תשלום ומודלים עסקיים

ישנם מודלים עסקיים שונים העונים על מגוון צרכים משתנים של לקוחות. רוב חללי העבודה המסורתיים מציעים מנוי חודשי או שנתי בלבד וזאת כדי ליצור סביבת עבודה קבועה עבור הלקוחות. בנוסף ישנם חללי עבודה אשר מציעים מרחב עבודה שיתופי לפי שעה או יום, וזאת כדי לאפשר סביבת עבודה יותר פתוחה ודינמית וכמובן כדי להוזיל עלויות ללקוחות מכיוון שסטודנטים ויזמים רבים בתחילת דרכם לא זקוקים לשירותי משרד יום יומיים. שיטה נוספת היא למכור ארנק דיגיטלי אשר נותן את האפשרות לתשלום לפי שימוש בלבד.

התרחבות שיטת חללי העבודה

לאור התרחבות המגמה של פתיחת חללי עבודה נוספים בעיר החלו לקום אתרים שמאגדים את כל חללי העבודה המשותפים במקום אחד כך שיזמים, חברות עסקיות וסטארטאפים יוכלו לקבל את התמונה המלאה של כל המשרדים המוצעים בעיר שבהם הם ממוקמים.
RollerCoaster Tycoon (סדרת משחקים)

תיאור המשחק

בתחילת המשחק השחקן מקבל חלקת אדמה כלשהי ומטרה אותה הוא צריך להשיג, וכשהוא מגיע למטרה זאת הוא עובר לחלקת אדמה חדשה עם מטרה חדשה. המטרות כוללות הגעה לכמות מבקרים מסוימת, הגעה לכמות הכנסות מסוימת ועוד.
השחקן צריך לבנות את הפארקים בהתאם למצבו הכספי והוא יכול להשקיע חלק מכספו במחקר ופיתוח של מתקנים חדשים, כדי להגדיל את הכנסתו.
יכולת עיצוב המגרש הפארק של השחקן היא מוחלטת ונעה מבחירת סוג השטח, השבילים ומזנוני האוכל ועד עיצוב סוגי המתקנים בפארק. בנוסף, השחקן צריך להעסיק צוות שידאג לניקיון הפארק, לתיקון המתקנים, לבידור המבקרים ולשמירה על הפארק. בלי כמות מספקת של אנשי צוות הפארק מתחיל להזנח והכנסות השחקן וכמות המבקרים יורדות, אך ככל שיש יותר אנשי צוות דרוש יותר כסף להעסיק אותם.
השחקן יכול גם לעקוב אחר הכנסותיו מהמתקנים השונים, ממכירת מזון ומשקאות ועוד, וכן אחר הוצאותיו על המתקנים ועל צוות הפארק.
מרכז המשחק הוא תכנון רכבות הרים. לשחקן ניתן יד חופשית לקבוע את מהירותה, אורכה ואת המבנה שלה, אך  ככל שהרכבת משוכללת וארוכה יותר בנייתה תעלה יותר כסף. מלבד רכבות ההרים השחקן יכול להציב מתקנים נפוצים אחרים, כגון גלגל ענק, קרוסלה, רכבת שדים, מבוכים ועוד.
בנוסף, השחקן יכול לשחק בסגנון משחק שנקרא "ארגז חול", שבו הוא מקבל את כל המתקנים האפשריים וכמות בלתי מוגבלת של כסף, והוא יכול לבנות את הפארק שהוא רוצה בלי הגבלות כלשהן - כמו ילד המשחק בארגז חול, ומכאן שם סגנון משחק זה שזמין גם במשחקי מחשב אחרים.
ליאור דיין

ביוגרפיה

דיין נולד במושב גן שורק, והוא בנם של הבמאי אסי דיין והשחקנית קרוליין לנגפורד. עד גיל שנתיים גדל עם הוריו בשכונת קראון שבקריית אונו, עד שנמסר לאימוץ בעקבות דיכאון לאחר לידה שחוותה אמו. עם המשפחה המאמצת התגורר בקיבוץ דביר ולאחר מכן במושב אביגדור.
בגיל 17 פרסם ספר שירה בשם "Take Away". בגיל 18 התגייס לצה"ל ושירת בחיל האוויר אך השתחרר לאחר 8 חודשים, ולדבריו הייתה זו השתמטות שעליה הוא מצטער. בגיל 20 עבר לתל אביב והחל לכתוב בעיתון העיר ואחרי כן כתב טורים אישיים העוסקים בחייו האישיים במקומונים "זמן השרון", "זמן תל אביב" ובאתר האינטרנט "וואלה!" והיה בעל טור במוסף "סופשבוע" של "מעריב". ב-2013 החל לכתוב טור קבוע בשבועון "סופהשבוע", בו הוא כותב על חוויות מחייו האישיים עד היום.
ב-2004 הנחה את תוכנית "הבלוג" בערוץ YTV וגרם למהומה כאשר פורר כדור ריטלין והסניף בשידור חי. ב-2006 השתתף יחד עם אביו אסי דיין בתוכנית המציאות פעם בחיים שבה למשך שבוע עברו, לטענתם, תהליך גמילה מהתמכרות דווקא לריטלין, בחוות בריאות בגליל. זאת למרות שבשנת 2007 התברר כי השניים צרכו סמים ממכרים של ממש.
ב-2012 יצא ספרו השני, "אנשים מעדיפים לטבוע בים", בהוצאת ידיעות ספרים. את הספר שכולל תשעה סיפורים קצרים, כתב בזמן אשפוז במכון גמילה מסמים בלוס אנג'לס ובו הוא מספר בהומור על חוויות אישיות כמו אשפוז במחלקה פסיכיאטרית. 
בפברואר 2013 נסע תחת זהות בדויה ודרכון זר כדי לכתוב על ההתקדמות התרבותית ברמאללה. כמו כן נסע לעיראק ולצפון קוריאה באמצעות דרכון זר. את חוויותיו ממסעות אלו פרסם בתוכנית "חוצה גבולות" בערוץ 20.

טלוויזיה ורדיו

בשנים 2013–2014 השתתף בתוכנית התיעודית ב-HOT "מחוברים פלוס" שבה תיעד את חייו, בעזרת מצלמת וידאו אישית. 
בשנת 2013 השתתף בפאנל התוכנית "הדיבור", לצד אלירז שדה, טהוניה רובל, ואמירה בוזגלו, בערוץ 24. בשנת 2014 שימש כחבר בפאנל בתוכנית "שיחת היום" בערוץ 2 בהנחיית לוסי אהריש.
בשנת 2015 החל להנחות את התוכנית "20 בלילה" בערוץ 20, והחל לשמש במבקר החומוסיות בתוכנית הפנאי "הבילויים" בערוץ 24. 
החל מ-23 בפברואר 2016 מגיש את תוכנית הראיונות "הכל לציטוט" בערוץ 20.
באותה שנה, השתתף בתוכנית גולסטאר בעונה הרביעית, בה זכה בתום העונה בתואר השחקן המצטיין.

חיים אישיים

ב-2012 התחתן עם רוני זילבר. הזוג מתגורר בתל אביב. בשנת 2014 נולד  בנם הבכור.
תכונת הופף

בתורת החבורות, חבורה בעלת תכונת הופף היא חבורה שאינה איזומורפית לאף חבורת מנה שלה. את התכונה הגדיר היינץ הופף ב-1932, כשהוכיח שהחבורה היסודית של כל משטח רימן סגור ובעל כיוון היא בעלת תכונה זו.
תכונת הופף שקולה לכך שכל אנדומורפיזם של החבורה שהוא על, הוא אוטומורפיזם. כל חבורה המקיימת את תנאי השרשרת העולה על תת-חבורות נורמליות מקיימת את תכונת הופף. 
כל חבורה נוצרת סופית שהיא residually finite מקיימת את תכונת הופף (מלצב, 1940). בפרט, החבורות החופשיות הנוצרות סופית מקיימות את תכונת הופף. כל חבורה היפרבולית מקיימת את תכונת הופף. כל חבורה מוצגת סופית אפשר לשכן בחבורה מוצגת סופית בעלת תכונת הופף.
הדוגמה הקלה ביותר לחבורה שאינה מקיימת את תכונת הופף היא מכפלה ישרה של מספר בן-מניה של עותקים של חבורה כלשהי. את הדוגמה הראשונה לחבורה נוצרת סופית שאינה מקיימת את תכונת הופף מצא B.H. Neumann ב-1950; החבורה הוצגה על ידי אינסוף יחסים. את הדוגמה הראשונה שהיא מוצגת סופית מצא גרהם היגמן ב-1951. ב-1962 הראו Baumslag ו-Solitar שחבורת באומסלג-סוליטר 
 אינה מקיימת את תכונת הופף. באופן כללי יותר,  מקיימת את תנאי הופף אם ורק אם p=1 או של-p,q יש אותם גורמים ראשוניים.
הרי גולומב

אודות

גולומב הוא בנה של גאולה שרתוק, אחותו של משה שרת. לאחר שאמו נפטרה בלידתו, הוא אומץ על ידי דודתו עדה ואליהו גולומב, ממפקדי ההגנה, שנפטר כאשר היה הרי בן שש.
בשנים 1960–1964 למד לתואר ראשון בבלשנות עברית באוניברסיטת תל אביב, בהצטיינות. בשנת 1968 סיים תואר שני בספרות השוואתית ובספרות אנגלית באוניברסיטה העברית. נושא עבודת המאסטר שלו היה "Shakespeare's Use of Enjambment, with Special Reference to King Lear", בהנחיית פרופ' לאה גולדברג. בשנת 1979 סיים דוקטורט בספרות באוניברסיטת תל אביב בהנחיית פרופ' בנימין הרשב. נושא עבודת הדוקטור היה "Interrelations between Syntax and Line-Division in Poetry", ועליה מבוסס ספרו Enjambment in Poetry: Language and Verse in Interaction, הדן בתופעת הפסיחה.
פרסם ביקורות מוזיקה בעבור העיתונים 'על המשמר', 'הארץ', 'מעריב' ואתר YNet.
הרי גולומב חבר באיגוד הישראלי למוזיקולוגיה. נשוי לד"ר אביגיל גולומב, פסיכיאטרית.
דושקו איבאנוביץ'

קריירה כשחקן

התחיל את הקריירה בקבוצה המקומית בעיר הולדתו, ביילו פולייה. שיחק בבודוצ'נוסט, יוגופלסטיקה ספליט, ז'ירונה, לימוז' ופרייבורג אולימפיק משווייץ. בתקופתו ביוגופלסטיקה זכה פעמיים ברצף באליפות אירופה לקבוצות בשנים 1989 ו-1990.

קריירה כמאמן

את הקריירה כמאמן התחיל בפרייבורוג, בעונת 1993-1994 שהוא משמש הן כעוזר מאמן והן כשחקן. בעונת 1994-1995 שימש כעוזר מאמן בז'ירונה ועונה לאחר מכן (1995-1996) חזר לתפקידו כשחקן וכמאמן בפרייבורג. ב-1996 מונה להיות מאמן ראשי בקבוצה. ב-1997 מונה למאמנה של נבחרת שווייץ (לקדנציה שנמשכה עד שנת 2000). ב-1999 מונה למאמנה של לימוז' עימה זכה בגביע קוראץ' (2000). 
בשנת 2000 החל לשמש כמאמן בקבוצת קאחה לבוראל ויטוריה (שנקראה אז טאו ויטוריה) ובתקופתו שם הצליח להצעידה אל קדמת הבמה של הכדורסל הספרדי והאירופי כשהוביל אותה פעמיים אל גמר היורוליג (2001 ו-2005) וזכה עימה באליפות ספרד. עקב ההצלחה, בקיץ 2005 הצטרף כמאמן לקבוצת הפאר הספרדית ברצלונה ובעונתו הראשונה הצעיד את הקבוצה לפיינל פור של היורוליג. במהלך עונתו השנייה במועדון פוטר איבאנוביץ' מתפקידו לאחר סדרה של הפסדים. בקיץ 2008, חזר לקדנציה שנייה בשורותיה של הקבוצה הבאסקית ובהמשך הצעידה לזכייה בגביע הספרדי (2009) ובאליפות (2010) מפתיעה, לאחר ניצחון מוחץ 3:0 בסדרת הגמר על ברצלונה שהייתה אלופת אירופה באותה העונה ונחשבה לפייבוריטית ברורה טרם הסדרה. ב-18 בנובמבר 2012, לאחר סדרת כשלונות ביורוליג ובליגה פוטר איבאנוביץ' מתפקידו וסיים 10 שנות אימון, לסירוגין, בקבוצה הבאסקית.
ב-10 ביוני 2014, חתם איבאנוביץ' לשנתיים בפנאתינייקוס היוונית.
ב-15 במרץ 2016, חתם לשנה וחצי בחימקי מוסקבה.
ב-20 באוגוסט 2018 מונה למאמן בשיקטש הטורקית. 
איבאנוביץ' נחשב למאמן קשוח, בעל שיטות אימון קשות ומתישות פיזית. ליאור אליהו, ששיחק תחת איבאנוביץ' בקאחה לבורל, סיפר לתקשורת הישראלית על משטר אימונים קשוח ותובעני, הדורש מהשחקנים הגבוהים כושר פיזי דומה לזה של הגארדים בקבוצה.